**Fundargerð fundar foreldraráðs leikskólans Akra**

**Fundartími: Fimmtudagur 11. júní kl. 8:20**

**Fundarstaður: Leikskólinn Akrar**

**Fundarmenn: Helga Rut Eysteinsdóttir (ritari), Silja Rut Sigurfinnsdóttir (formaður), Guðlaugur Kristmundsson (meðstjórnandi), Sigrún Sigurðardóttir (leikskólastjóri) og Kristín Hemmert Sigurðardóttir (aðstoðarleikskólastjóri).**

Fjórði fundur foreldraráðsins skólaárið 2019-2020. Eftirtalin mál voru til umræðu:

**1.**   **Starfsmannamál**

Rætt var um stöðu starfsmannamála með tilliti þess sem hefur komið fram varðandi starfsandann á leikskólanum. Rætt var um fund foreldraráðs og fulltrúa foreldra hjá fræðslu- og menningarsviði Garðabæjar þar sem áhyggjum foreldra var komið á framfæri. Á fundinum og í samskiptum við leikskólafulltrúa hafa komið fram ýmsar tölulegar upplýsingar um starfsmannamálin. Helst ber að nefna starfsmannaveltu frá maí 2019 til apríl 2020 en þá er hlutfall þeirra sem hætt hafa störfum 15,63%, hlutfall ráðinna 18,75%. Í samanburði við aðra leikskóla er þetta með lægstu tölum í starfsmannaveltu að sögn leikskólafulltrúa. Hvað varðar fjölda leikskólakennara er hlutfallið 29% í Garðabæ en það er ögn lægra í Hafnarfirði og aðeins hærra í Kópavogi. Í Reykjavík er það mun lægra en í öðrum minni sveitarfélögum er hlutfallið mun hærra. Á Ökrum er hlutfallið 22% en lægsta hlutfallið er 18% og það hæsta 48%.

Sigrún fór yfir stöðu mála og sagði að henni væri mjög umhugað um að vinna að bættum starfsanda innan leikskólans. Ráðist hefði verið í vinnu til þess að bregðast við stöðunni og hefur Ragnhildur Vigfúsdóttir, mannauðsráðgjafi og markþjálfi verið fengið til aðstoðar við þessa vinnu. Hún mun svo vinna áfram með starfsmannahópnum í haust varðandi umbætur.

Þá nefndi Sigrún að í kjölfar niðurstöðu starfsmannakönnunarinnar hefði verið boðað til starfsmannafundar þar sem starfsmönnum var skipt upp í hópa. Tilgangur þessa var að fá fram afstöðu starfsmanna til þess hvað væri góður starfsandi. Að sögn Sigrúnar gekk þessi vinna mjög vel og hefur þetta ásamt vinnunni með mannauðsráðgjafanum nú þegar haft í för með sér bættan anda.

Að lokum nefndi Sigrún að hún hefði sótt námskeiðið „Að stjórna fólki“ sem haldið var af hálfu Þekkingarmiðlunar.

**2.**   **Foreldrasamtöl**

Rædd voru foreldrasamtöl, annars vegar almenn viðtöl og hins vegar útskriftarviðtöl. Að sögn Sigrúnar er viðmiðið að haldin séu tvö viðtöl yfir veturinn en að það hefði ekki tekist í öllum tilvikum á þessum vetri. Foreldraráðið lýsti þeirri skoðun margra foreldra að mikilvægt væri að þessi viðtöl væru haldin tvisvar sinnum yfir árið. Að sögn Sigrúnar er ekkert mál að verða við því og benti hún á að foreldrar geta alltaf haft samband við leikskólann og óskað eftir samtali við deildarstjóra. Þá benti Kristín einnig á að ef starfsmenn leikskólans hafa einhverjar áhyggjur af barninu þá sé hægt að treysta því að haft verði samband við foreldra.

Varðandi útskriftarviðtölin þá tókst ekki að halda þau í ár vegna Covid ástandsins. Ástæðan er einkum sú að þau eru yfirleitt haldin í apríl og mikil vinna fer fram af hálfu deildarstjóra við að undirbúa þessi viðtöl. Vegna takmarkaðs skólastarfs hafi því ekki verið hægt að halda viðtölin um leið og samkomutakmörkunum var aflétt. Eftir sem áður væri foreldrum frjálst að óska eftir slíkum viðtölum og hafa deildarstjórar orðið við þeim beiðnum.

**3. Mötuneyti, matseðlar og innkaup**

Sigrún fór yfir skipulag matarmála á leikskólanum. Gerður er matseðill fyrir mánuðinn og er fyrir fram ákveðið að tilteknir flokkar matar eru eldaðir á ákveðnum dögum, t.d. fiskur á mánudögum og miðvikudögum og súpa á föstudögum. Fyrirhugað er að starfsmenn eldhússins vigti matarafganga í því skyni að átta sig betur á því hvað börnin vilja og vilja ekki og eins til þess að stuðla að minni matarsóun á leikskólanum.

Sigrún benti á að árið 2014 hefði næringarráðgjafi farið yfir stöðu þessara mála á Ökrum og var niðurstaðan almennt að næringargildi matarins væri gott, m.a. væri mikið framboð af grænmeti og ávöxtum og lítið sætmeti. Örfáar ábendingar voru settar fram sem lutu m.a. að því að hafa feitari fisk í meira mæli. Sigrún benti einnig á að allt væri eldað frá grunni og að leitast væri við að hafa hráefnið sem mest íslenskt. Þá hefur komið til umræðu að óska eftir því að næringarráðgjafi fari aftur yfir matseðla og innkaup þar sem langt er um liðið frá síðustu athugun. Rétt er þó að nefna að sami matráður er að störfum og þegar síðasta úttekt fór fram.

Foreldraráð nefndi hvort möguleiki væri á því að foreldrar fengju í einhverjum tilvikum uppskriftir að vinsælustu réttunum á leikskólanum. Á það var einnig bent að það væri hægt að nota þetta sem fjáröflun fyrir starfsmenn, að selja uppskriftarbækur til foreldra líkt og gerði hefði verið með söngbækurnar um árið.

Frá áramótum hefur matráðurinn setið deildarstjórafundi og hefur það fyrirkomulag gefist vel. Þar gefst starfsmönnum og matráðnum tækifæri til þess að skiptast á skoðunum um það sem vel er gert og það sem betur má fara.

**4.   Annað**

Ákveðið var að síðasti fundur þessa foreldraráðs yrði haldinn í síðasta lagi í september, áður en árlegur foreldrafundur fer fram. Rætt var lítillega um skipan foreldraráðsins og möguleikann á því að skipaður yrði varamaður í ráðinu til þess að fylla inn í skarð foreldra sem þurfa einhverja hluta vegna að hætta starfi í ráðinu. Þá nefndi Sigrún að það væri gagnlegt ef ekki yrði skipt um allt foreldraráðið á einu bretti.

Þá var ákveðið að allar fundargerðir ársins yrðu settar á heimasíðu skólans.

Að lokum er vinnu lokið við ársskýrslu skólans fyrir veturinn 2019-2020 og mun Kristín senda hana á foreldraráðið til yfirlestrar.

Fundi slitið kl. 9:30